钦定古今图书集成/理学汇编/经籍典/第037卷 > 《坏宅得书赋》蒋凝
## 钦定古今图书集成/理学汇编/经籍典/第037卷 > 《坏宅得书赋》蒋凝

孔氏之居，中藏古书。当霸鲁坏隳之日，见亡秦焚灭
之馀。卜数仞为缭垣，时之潜矣。定四科于《竹简》，世以
传诸。当其汉偃兵戈，鲁修宫掖，将穷下国之侈，遂去
前贤之籍。并吞一亩，方取地以崇居；摧折两楹，遂得
书于暗壁。悲夫！其宅也，人亡道穷，削迹于中，瓦毁而
阼阶缺裂，尘飞而环堵空濛。鲤也必趋之庭，将为辇
路；仲由未入之室，欲创离宫。其《书》也，藏书废久，坑儒
之后，虫侵而鸟迹微亏，土蚀而韦编欲朽。虞夏不刊
之典，出彼圬墁；殷周将丧之文，存于培𪣻。于是升彼
堂矣，弃诸《简》焉。信遗址兮必取，宁古文兮何传？将卜
楼台，划榛芜而矻若；俄闻金石，扣寂寞以铿然。王乃
凝思，潜听追踪。〈阙三字〉“一宅兮不坏，知其《书》兮可学。”
悔隳古而荣今，庶立礼而成乐。门庭犹在，存圣者之
规模；虫篆难详，是古人之质朴。倚伏相推，于焉有之？
不广其居，则斯文永堕；不闻其乐，则往迹全隳。信乎，
君子所居，亦废兴而有数；圣人大道，当用舍而随时。
今皇家修典坟，崇阃阈，开儒馆以待士，设文教以济
国。千秋万岁，知此道之无穷，“《四海九州》信将来之有
得。”